רסאן עליאן

רסאן עליאן או ע'סאן עליאן (בערבית: غسان عليان; נולד ב-21 במרץ 1972) הוא קצין בצה"ל בדרגת אלוף, אשר שירת כמתאם פעולות הממשלה בשטחים. קודם לכן שירת בין היתר כראש המנהל האזרחי, ראש מטה פיקוד המרכז, קצין חי"ר וצנחנים ראשי ומפקד חטיבת גולני.

עליאן צפוי להתמונות לתפקיד מתאם בפיקוד צפון האמון על הקשר על עם הקהילות הדרוזיות במזרח התיכון, בדגש על סוריה ולבנון.

 ביוגרפיה 
ע'סאן עליאן, בן למשפחה דרוזית-ישראלית משפרעם. בצעירותו היה חניך בתנועת הצופים הדרוזים.

באוגוסט 1990 התגייס לצה"ל כלוחם בגדוד 51 של חטיבת גולני. לאחר שסיים קורס קציני חי"ר, ביצע שורה של תפקידי פיקוד בחטיבה, ובהם מפקד מחלקה, מפקד פלוגת מסלול בגדוד 12, קצין המבצעים החטיבתי תחת פיקודו של ארז גרשטיין, ומפקד פלוגה רובאית בגדוד 12. בהמשך דרכו שירת כמפקד מחזור בבא"ח גולני ולאחר מכן כסגן מפקד גדוד 13. בשנת 2002 מונה לסגן מפקד יחידת אגוז, תפקיד בו שירת במהלך מבצע "חומת מגן". בשנת 2003 קודם לדרגת סגן-אלוף ועזב לראשונה את החטיבה, כשמונה לסגן מפקד חטיבת מנשה ולאחר מכן למפקד גדוד דוכיפת, עליו פיקד עד שנת 2005. אז, הוא שב לחטיבת גולני כסגן מפקד החטיבה, תפקיד שמילא גם במהלך מלחמת לבנון השנייה, ובהמשך פיקד על גדס"ר גולני בין השנים 2007–2009, כולל בתקופת מבצע "עופרת יצוקה". 

בשנת 2009 הועלה לדרגת אלוף-משנה ומונה למפקד חטיבת אלכסנדרוני, ולאחר שנתיים בתפקיד עבר לפקד על חטיבת מנשה. לאחר תקופת שירות כסגן מפקד עוצבת געש, נרשם ציון דרך היסטורי ביוני 2014 כאשר מונה למפקד הדרוזי הראשון של חטיבת גולני. הוא הוביל את החטיבה במבצע "צוק איתן", ואף נפצע בקרב. לאחר טיפול רפואי קצר בבית החולים סורוקה בחר לשוב לשטח ולפקד על לוחמיו, החלטה שזיכתה אותו מאוחר יותר באות הוקרה מטעם מרכז מורשת מנחם בגין. את תפקידו סיים ב-4 בספטמבר 2016. 

בספטמבר 2016 הועלה עליאן לדרגת תת-אלוף ומונה לקצין חי"ר וצנחנים ראשי, תפקיד בו שירת כשנתיים. לאחר מכן, בספטמבר 2018, עבר לכהן כראש מטה פיקוד המרכז, וביוני 2019 נכנס לתפקידו כראש המנהל האזרחי. בתקופה זו היה אמון על ניהול הממשק האזרחי והיומיומי ביהודה ושומרון, תפקיד שדרש שילוב בין הבנה ביטחונית ליכולות ניהול מערכתיות מול האוכלוסייה הפלסטינית וההתיישבות הישראלית. הוא שירת בתפקיד עד 10 בפברואר 2021.

 מתאם פעולות הממשלה בשטחים 
ב-14 במרץ 2021 הועלה לדרגת אלוף וב-6 באפריל נכנס לתפקידו כמתאם פעולות הממשלה בשטחים. במהלך תפקידו, ב-24 בנובמבר 2022, היה שותף להחזרת גופת הנער הדרוזי, טירן פרו, לאחר שנחטף מבית החולים בג'נין בו אושפז לאחר פציעתו בתאונת דרכים.

לאחר טבח שבעה באוקטובר, הצהיר עליאן ביחס לרצועת עזה: "לא יהיה חשמל ולא יהיו מים, יהיה רק הרס. רציתם גיהנום, תקבלו גיהנום". בהצהרתו הבהיר כי השאיפה לגרום לגיהנום תיענה במציאות כזו. הצהרות אלו, לצד תפקידו, הציבו אותו במוקד של מאבקים משפטיים בינלאומיים, כפי שבא לידי ביטוי בינואר 2025, אז נעשה ניסיון לעצרו במהלך ביקור ברומא. היוזמה הובלה על ידי "קרן הינד רג'ב" הבלגית, הפועלת לקידום הליכים נגד אנשי כוחות הביטחון הישראלים. היא פנתה לבית הדין הפלילי הבינלאומי ולרשויות באיטליה בדרישה להפעיל את עקרון סמכות השיפוט האוניברסלית. הם האשימו את עליאן באחריות למדיניות הרעבה ומצור, המהווים פשעי מלחמה, ואליהם הצטרפה גם שליחת האו"ם פרנצ'סקה אלבנזה. לבסוף לא הוצא נגדו צו מעצר והוא שב לישראל כמתוכנן.

בזירה הפנים-ישראלית, הוא ויחידתו ספגו ביקורת חריפה מצד גורמים פוליטיים בימין על רקע מה שנתפס כאכיפה דלה נגד בנייה פלסטינית בשטחי C, מתח שהתעצם בשל המאבק המבני על סמכויות המנהל האזרחי מול השר בצלאל סמוטריץ'. במקביל, בכובעו כגורם המקשר מול הקהילה הבין-לאומית, ניצב עליאן במוקד המחלוקת סביב הסיוע ההומניטרי לעזה. בעוד ארגוני סיוע בינלאומיים האשימו אותו ביצירת חסמים לוגיסטיים, נשמעה ביקורת פנימית על עצם העברת הסיוע בזמן מלחמה. מורכבות זו הוחרפה ככל שההליכים בבתי הדין הבינלאומיים בהאג העמיקו את הבחינה המשפטית של פעילות מתפ"ש, והפכו את עליאן לדמות מפתח בהתמודדותה של ישראל עם האתגרים ההומניטריים והמדיניים בזירה העולמית.

ב-16 ביולי 2025 ביקש מהרמטכ"ל זמיר לסיים את תפקידו. ביולי 2025 סערה ציבורית פרצה בעקבות אמירות גזעניות בתוכנית "ריקלין ושות" בערוץ 14 בנוגע לעליאן והעדה הדרוזית. התוכנית כללה גם ביקורת חריפה על היחידה, ולכאורה אחריות למחדל שבעה באוקטובר. צה"ל והרמטכ"ל הגיבו בגינוי חריג, דחו את הטענות והביעו אמון מלא באלוף עליאן, תוך הבהרה שאין מקום לשיח עדתי בציבוריות הישראלית. בתוך כך, בדצמבר 2025 נעצר בטבריה אדם בחשד לאיומים, הטרדה והעלבת עובד ציבור, לאחר שפרסם קריאות "להתפלל למותו" של האלוף עליאן.

בפברואר 2026, סיים את תפקידו  לאחר חמש שנים בתפקיד, והאלוף יורם הלוי קיבל את תפקידו. עליאן ימונה לתפקיד חדש בצבא, מתאם בפיקוד הצפון שיעבוד מול הדרוזים במזרח התיכון.

 חיים אישיים 
עליאן מתגורר בשפרעם, נשוי לשירין ואב לשלושה ילדים.
ממוזער|250x250 פיקסלים|טקס מינוי מתאם פעולות הממשלה בשטחים, אלוף רסאן עליאן, במנהלת התיאום והקישור לעזה, אפריל 2021
ממוזער|250px|הענקת דרגת אלוף לעליאן על ידי הרמטכ"ל אביב כוכבי בנוכחות שר הביטחון בני גנץ, מרץ 2021 (במהלך מגפת הקורונה)

 קישורים חיצוניים 

 רסאן עליאן, באתר גדס"ר גולני



 יום המשפחה 2014: האחים הדרוזים שמובילים את צה"ל בצפון , 3 בפברואר 2014
 שוש מולא, המג"דים מדברים, ידיעות אחרונות מוסף "7 ימים", 1 במאי 2009, כפי שהועלה באתר פרש






מפרי עטו


 הערות שוליים 

קטגוריה:לוחמי יחידת אגוז
קטגוריה:מפקדי גדוד דוכיפת
קטגוריה:מפקדי גדס"ר גולני
קטגוריה:מפקדי חטיבת אלכסנדרוני
קטגוריה:מפקדי חטיבת מנשה
קטגוריה:מפקדי חטיבת גולני
קטגוריה:קציני חיל רגלים וצנחנים ראשיים
קטגוריה:ראשי מטה פיקוד המרכז
קטגוריה:ראשי המנהל האזרחי
קטגוריה:מתאמי פעולות הממשלה בשטחים
קטגוריה:אלופי צה"ל
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:בוגרי תנועת הצופים בישראל
קטגוריה:קצינים דרוזים ישראלים
קטגוריה:שפרעם: אישים
קטגוריה:חיילי צה"ל במלחמת לבנון השנייה
קטגוריה:ישראלים שנולדו ב-1972